
Adresseliste


06/1204  ART-VI-MOK
21.03.2006
445.22
Fellingstillatelse på gaupe i Ål kommune i Buskerud - omgjøring av eget vedtak
Direktoratet viser til søknad fra Ål Sau- og geitalslag av 12. februar 2006 om fellingstillatelse på en gaupe i Ål kommune i Buskerud, og til brev fra Rovviltnemnda i region 2 av 7. mars 2006. Videre vises til direktoratets vedtak av 16. mars 2006 om avslag på søknad om felling av gaupe i Ål kommune.

Direktoratet omgjør med dette eget vedtak av 16. mars 2006, jf lov av 10. februar 1967 om behandlingsmåten i forvaltningssaker (forvaltningsloven) § 35 første ledd bokstav a). Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om fellingstillatelse på en gaupe innenfor Ål kommune gjeldende for perioden 20. mars 2006 til og med 26. mars 2006. Fellingsområdet er avgrenset til i umiddelbar nærhet av de to brukene hvor skadene har skjedd inneværende vinter.
Vedtaket ble kommunisert muntlig pr tlf med Leif Bratteng kl 1545 den 20. mars 2006, og fortløpende videre til Fylkesmannen i Buskerud, Statens naturoppsyn og leder i Rovviltnemnda i region 2. 

Bakgrunn

I brev av 12. februar 2006 søkte Ål Sau- og geitalslag om fellingstillatelse på en gaupe som hadde gjort skade på sau i området rundt gården Rotebakkdokken i Ål kommune. I løpet av de første ukene i januar ble det tatt 3 voksne dyr av gaupe, og i tillegg ble ett voksent dyr skadd og døde senere av skadene. I e-post av 10. mars fra Fylkesmannen i Buskerud ble det opplyst at gaupe igjen hadde vært på besøk på gården, men at den ble skremt vekk uten å ha gjort skade. I søknaden av 12. februar ble det videre vist til at det vil bli sluppet om lag 1000 sauer på beite i en radius på 3-4 km rundt det aktuelle området, og det fryktes for store tap i beitesesongen.

I vedtak av 16. mars 2006 avslo direktoratet søknaden om fellingstillatelse. Søknaden ble avslått med grunnlag i at direktoratet anser at det på denne tiden av året skal være mulig å forebygge skader fra gaupe, samt i at antallet registrerte skadetilfeller ikke ble vurdert å være betydelig og at det ikke var påvist skader siden i januar.
Den 18. mars ble det påvist nye gaupeskader på sau i området. Denne gangen oppsto skadene i besetningen til L. Bratteng, som er nabo med brukeren hvor det ble registrert skader av gaupe i januar. To sauer ble drept av gaupe i Brattengs besetning, i tillegg til at ett dyr er hardt skadd. Brattengs vurdering er at det er samme dyret som har gjort skadene i området, noe som lokal rovviltkontakt også vurderer som sannsynlig.
Direktoratets vurdering

Rettslig grunnlag

Det rettslige grunnlaget for avgjørelsen er lov 29. mai 1981 nr. 38 om viltet (viltloven) § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1og 3.
Viltloven § 12
Etter nærmere forskrift som Kongen fastsetter kan departementet, uten hensyn til de regler

som ellers gjelder, iverksette felling av eget tiltak eller gi tillatelse til felling av et bestemt

antall individer av bjørn, jerv, ulv og gaupe for å forhindre skade på bufe eller tamrein.

Forskriften skal gi regler om differensiert forvaltning. For å sikre bestandens overlevelse skal

det i forskrift fastsettes særskilte kriterier for adgangen til felling i nærmere bestemte

områder.

Avgjørelsen om felling i henhold til forskrift etter første ledd skal være begrenset til et bestemt

område og et bestemt tidsrom.

Rovviltforskriften § 1 (Formål)

Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensyn til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og for de ulike rovviltarter. 

Forskriften skal sikre en forvaltning som vektlegger forutsigbarhet og lokal medvirkning.

Rovviltforskriften § 3 (Nasjonale bestandsmål og bestandsovervåking): 

I Norge skal det årlig være 65 ynglinger av gaupe, 39 ynglinger av jerv og 15 ynglinger av bjørn.(…) 

Nasjonalt overvåkingsprogram for rovvilt skal gi data om status og utvikling i rovvilt​bestandene, herunder også beskrive det antall årlige ynglinger som er dokumentert i regionene. Metodikk, datagrunnlag og resultater skal være offentlig tilgjengelig.

Rovviltforskriften § 13 (Direktoratet for naturforvaltnings myndighet til å fatte vedtak om felling og jakt):


Direktoratet for naturforvaltning kan fatte vedtak om skadefelling, kvote for betinget skadefelling, kvote for lisensfelling av gaupe, jerv, bjørn og ulv eller kvotejakt på gaupe av eget tiltak eller etter søknad. Direktoratet kan fatte slike vedtak også der bestanden ligger under det fastsatte bestandsmålet for en region eller for landet. Det er et vilkår at slik felling eller jakt ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning, jf. forskriften § 1 og § 6. (…) 

Det vises også til St.meld. nr. 15 (2003-2004) Rovvilt i norsk natur og Stortingets behandling av denne, jf. Innst. S. nr. 174 (2003-2004). 

Direktoratet viser til vedtak av 16. mars 2006 for nærmere redegjørelser om politiske og forvaltningsmessige rammevilkår, om overvåking av gaupe og om bestandssituasjonen for gaupe i Norge.

Om bestandssituasjonen innenfor region 2 og skader på sau i området:
Det er den siste treårsperioden registrert henholdsvis 4, 7.5 og 13 ynglinger i regionen. Gjennomsnittet er på 8 ynglinger, og bestandsmålet er følgelig ikke nådd. Foreløpige data fra inneværende registreringssesong viser at det er registrert en eller flere familiegrupper av gaupe innenfor tre av fylkene i regionen, unntaket er Aust-Agder. De fleste av registreringene er gjort i Buskerud fylke. 

Direktoratet fattet den 24. januar 2006 vedtak om kvote for kvotejakt på gaupe i region 2. Den fastsatte kvoten var på 6 dyr. Kvoten ble fylt og jakta avsluttet den 9. februar. Det ble felt 2 voksne hanner, ei hunngaupe og ei familiegruppe på 3 dyr. 

I følge de opplysninger direktoratet har fått vedrørende gaupeskader i området i vinter, så er i alt seks sauer drept og en hardt skadd av gaupe i perioden fra begynnelsen av januar til 18. mars. Siste beitesesong ble det påvist flere gaupeskader på sau i området, deriblant så ble tre dyr fra Brattengs besetning påvist drept av gaupe på innmark innenfor gjerde. På dette grunnlag ga Fylkesmannen i Buskerud fellingstillatelse på gaupe i området, men det ble ikke felt gaupe på tillatelsen.
Om skadefelling av gaupe

Ifølge rovviltforskriften § 13 kan direktoratet fatte vedtak om skadefelling av gaupe. Det er et vilkår at slik felling ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning. Direktoratet anser at felling av en gaupe ikke vil sette bestandens overlevelse i fare. Imidlertid skal det også gjøres en vurdering av blant annet skadenes omfang og utvikling, og potensialet for framtidige skader. 

I henhold til § 13 i rovviltforskriften er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning. Dette innebærer at det er et vilkår for å iverksette skadefelling at det ikke foreligger muligheter – praktisk og/eller økonomisk - for å gjennomføre forebyggende tiltak. Direktoratet anser at det på denne tiden av året skal være mulig å forebygge skade på sau av gaupe eller andre store rovdyr. Dyrene kan for eksempel holdes inne i fjøs om natten eller hele døgnet, og gjerder kan forbedres med strømtråder som vil kunne hindre rovdyr i å ta seg inn. Rovdyrsikre strømgjerder vil ha en langvarig effekt dersom disse settes opp og vedlikeholdes riktig. Direktoratet viser til at brukere kan søke om midler hos fylkesmannen i deres fylke for gjennomføring av ulike typer forebyggende tiltak, inkludert gjerdemateriell.

Skadefellingstillatelse er et virkemiddel for å avhjelpe akutte skadesituasjoner som kan oppstå. Direktoratet har vurdert skadeomfanget og skadenes utvikling inneværende vinter. Det spesielle i denne situasjonen er at skadene har skjedd over lang tid, og det er i perioden gjort registreringer som heller i retning av at det er det samme dyret som har gjort skadene. Gaupa er observert ved flere tilfeller, og har de siste dagene oppholdt seg nært inntil gårdsbruket hvor det sist ble gjort skade på sau. Direktoratet har også tatt med i vurderingen de skader som ble påvist i området siste beitesesong, og at det ble gitt fellingstillatelse på gaupe i området med bakgrunn i disse skadene. Med bakgrunn i nevnte forhold vurderes videre potensialet for framtidige skader for å være betydelig.
Konklusjon

På bakgrunn av en helhetsvurdering av situasjonen pr. dato vurderer direktoratet at det ikke foreligger noen annen tilfredsstillende løsning i det aktuelle området enn felling av den skadevoldende gaupa. Et slikt uttak vurderes ikke å være til skade for gaupebestandens overlevelse. 

Direktoratet vil påpeke at denne tillatelsen må ses på som et unntakstilfelle, og at fellingstillatelse ikke kan påregnes i framtiden i situasjoner hvor det oppstår skader på sau utendørs vinterstid av gaupe eller andre store rovdyr. En driftsform hvor sau er utendørs på vinteren i et område med store rovdyr innebærer en betydelig risiko for skade, dersom det ikke er iverksatt tiltak for å forebygge skade. Direktoratet vil derfor henstille om at Fylkesmannen i Buskerud kontaktes for råd om forebyggende tiltak og evt. støtte til iverksetting av tiltak, slik at lignende situasjoner unngås i framtiden.
Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om fellingstillatelse på en gaupe innenfor Ål kommune i Buskerud. 
Følgende vilkår er knyttet til iverksettelse av fellingstillatelsen:

1. Fellingstillatelsen er avgrenset til å gjelde i umiddelbar nærhet av de to brukene hvor skadene har skjedd inneværende vinter.
2. Fellingstillatelsen gis til Leif Bratteng og Sigurd Flaget. Kun disse personer kan delta i fellingsforsøket. Begge skal være kjent med dette vedtakets innhold, samt de generelle gjeldende bestemmelser i viltloven, utøvelsesforskriften og rovviltforskriften.

3. Tillatelsen gjelder i tidsrommet 20. mars 2006 – 26. mars 2006.

4. Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av direktoratet den 22. mars 2002, jf. § 15 og 16.

5. Gaupe felt i medhold av denne tillatelsen er Viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning i Trondheim.

6. Felling eller forsøk på felling av gaupe skal umiddelbart meldes til direktoratet, fylkesmannen, Statens naturoppsyn og nærmeste politimyndighet. Den som feller dyr skal fremvise felt dyr for Statens naturoppsyn for umiddelbar kontroll, merking og prøvetaking av biologisk materiale, og skytter skal kunne påvise fellingssted etter anmodning fra Statens naturoppsyn, politiet eller fylkesmannen. 

7. Dersom gaupe skadeskytes plikter de ansvarlige å gjøre det de kan for å avlive dyret snarest mulig. Skytter plikter å forvisse seg om påskutt dyr er truffet eller ikke. Ved skadeskyting skal skytter uten opphold underrette fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling skal uten godtgjørelse bistå forvaltningsmyndighet eller politimyndighet i det videre ettersøk.

8. Fellingsforsøk og felling i henhold til denne tillatelsen kan skje uten hensyn til grunneierretten, jf. viltloven § 35. 

9. Direktoratet kan til enhver tid trekke tilbake fellingstillatelsen. 

Det innvilges ikke midler til administrasjon eller evt. organisering av dette fellingsforsøket. 
Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Terje Bø e.f.
Morten Kjørstad
Seksjonssjef

